Document ID: 32006R1897

UREDBA SVETA (ES) št. 1897/2006
z dne 19. december 2006
o spremembi Uredbe (ES) št. 1255/96 o začasni opustitvi avtonomnih dajatev Skupne carinske tarife za določene industrijske, kmetijske in ribiške proizvode
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 26 Pogodbe,
ob upoštevanju predloga Komisije,
ob upoštevanju naslednjega:
(1)
V interesu Skupnosti je, da se za številne nove proizvode, ki jih Priloga k Uredbi Sveta (ES) št. 1255/96 (1) ne navaja, delno ali povsem opusti avtonomne dajatve skupne carinske tarife.
(2)
Številne proizvode, ki jih navaja Uredba (ES) št. 1255/96, je treba umakniti iz seznama v Prilogi k navedeni uredbi, ker Skupnosti ni več v interesu ohranjati opustitev avtonomnih dajatev skupne carinske tarife ali ker je treba spremeniti opis in upoštevati razvoj tehničnih proizvodov in gospodarskih gibanj na trgu.
(3)
Proizvode, katerih opis je treba spremeniti, je torej treba obravnavati kot nove proizvode.
(4)
Za lažje razumevanje in zaradi velikega števila sprememb, ki bodo začele veljati 1. januarja 2007, je treba Prilogo k Uredbi (ES) št. 1255/96 nadomestiti s povsem novo različico, ki začne veljati s tem datumom.
(5)
Da bi se lahko preverili gospodarski vidiki posameznih opustitev, mora biti obdobje veljavnosti ukrepa določeno. Izkušnje so pokazale, da je treba določiti datum izteka za opustitve, ki jih navaja Uredba (ES) št. 1255/96, in tako zagotoviti, da se upoštevajo tehnološke in gospodarske spremembe. To pa ne sme izključevati predčasne ukinitve nekaterih ukrepov ali njihovega nadaljevanja po tem obdobju, če se v skladu z načeli, določenimi v Sporočilu Komisije o avtonomnih tarifnih opustitvah in tarifnih kvotah, za to predložijo gospodarski razlogi (2).
(6)
Uredbo (ES) št. 1255/96 je treba zato ustrezno spremeniti.
(7)
Ob upoštevanju gospodarskega pomena te uredbe, je potrebno uporabiti izjemno okoliščino nujnih razlogov, predvideno v točki I.3 Protokola o vlogi nacionalnih parlamentov v Evropski uniji, ki je priložen Pogodbi o Evropski uniji in Pogodbi o ustanovitvi Evropske skupnosti, Evropske skupnosti za premog in jeklo in Evropske skupnosti za atomsko energijo.
(8)
Ker je treba to uredbo uporabljati od 1. januarja 2007, bi morala začeti veljati takoj -
SPREJEL NASLEDNJO UREDBO:
Člen 1
Priloga k Uredbi (ES) št. 1255/96 se nadomesti z besedilom iz Priloge k tej uredbi.
Člen 2
Začasne opustitve avtonomnih dajatev skupne carinske tarife za proizvode, navedene v Prilogi, se uporabljajo od 1. januarja 2007. Veljati prenehajo na datume iz navedene priloge.
Člen 3
Ta uredba začne veljati na dan po objavi v Uradnem listu Evropske unije.
Uporabljati se začne 1. januarja 2007.
Uredba je v celoti zavezujoča in se neposredno uporablja v vseh državah članicah.
V Bruslju, 19. december 2006.

Labels: 1
7
3
6
15